b'\n_START_ARTICLE_\nTrapezundsko cesarstvo\n_START_SECTION_\nUstanovitev\n_START_PARAGRAPH_\nPrihod kri\xc5\xbearjev pred glavno mesto Bizantinskega cesarstva v \xc4\x8detrtem kri\xc5\xbearskem pohodu leta 1203 je v cesarstvu povzro\xc4\x8dil popolno razsulo. Brata Aleksej in David (Megas) Komnen, ki sta po uboju svojega starega o\xc4\x8deta cesarja Andronika I. in o\xc4\x8deta Manuela leta 1085 z materjo Rusudano pobegnila iz Bizanca v Gruzijo, sta izkoristila razsulo in se poskusila osamosvojiti. Njuna teta, kraljica Tamara Gruzinska, jima je leta 1204 dala na razpolago svojo vojsko, s katero sta osvojila mesto Trapezund (Trabzon) in nekaj ozemlja ob takratni bizantinsko-gruzinski meji. Brata sta se proglasila za zakonita nalednika Bizantinskega cesarstva in Aleksej si je nadel tradicionalni bizantinski vladarski naslov\xc2\xa0\xc2\xbbcesar in avtokrat Rimljanov\xc2\xab._NEWLINE_Ko je Aleksej Komnen izvedel, da so kri\xc5\xbearji aprila 1204 osvojili Bizanc, je upal, da ga bodo takrat \xc5\xa1e svobodne bizantinske azijske province priznale za svojega vladarja. Ko je njegov na\xc4\x8drt propadel, je napovedal vojno konkuren\xc4\x8dnemu Nikejskemu cesarstvu in raz\xc5\xa1iril cesarstvo ob \xc4\x8drnomorski obali proti zahodu do Sinopa in Herakleje Pontike, ki je postala najzahodnej\xc5\xa1e mesto v cesarstvu. Njegovo oblast je priznal tudi del polotoka Krim na severni obali \xc4\x8crnega morja.\n_START_SECTION_\nVojne\n_START_PARAGRAPH_\nProdiranje trapezundske vojske na zahod je pipeljalo do neizbe\xc5\xbenega spopada s Teodorjem Laskarisom, ki je poveljeval glavnini preostale bizantinske vojske v Mali Aziji. Teodor je sklenil zavezni\xc5\xa1tvo s Seld\xc5\xbeu\xc5\xa1kim sultanatom Rum in Aleksejeva in Davidova ideja o ustanovitvi lastnega velikega cesarstva je kljub zavezni\xc5\xa1tvu z Latinskim in Gruzinskim cesarstvom \xc5\xbee leta 1205 propadla. Seld\xc5\xbeuki so namre\xc4\x8d za\xc4\x8deli oblegati Trapezund, vojsko, ki bi morala napasti Nikomedijo (\xc4\xb0zmit), pa so sovra\xc5\xbeniki potolkli. Teodor bi lahko nadaljeval vojno s Trapezundom, a je zaradi preobremenjenosti raje sklenil premirje, ki je postalo dokon\xc4\x8dno \xc5\xa1ele leta 1214, ko so Sinop zasedli Seld\xc5\xbeuki in se vrinili med obe dr\xc5\xbeavi. Po smrti cesarja Alekseja I. Megasa Komnena so trapezundska ozemlja na Krimu postala vazalna dr\xc5\xbeava z imenom Teodorjeva kne\xc5\xbeevina.\n_START_SECTION_\nTrgovsko sredi\xc5\xa1\xc4\x8de\n_START_PARAGRAPH_\nPo kon\xc4\x8danih vojnah se je moralo Trapezundsko cesarstvo sprijazniti z usodo nepomembne dr\xc5\xbeavice, ki je morala priznati nadoblast mo\xc4\x8dnej\xc5\xa1ih sosedov. Njegov prvi vazalni gospodar je bil Ikonijski sultanat, za njim pa Mongoli. _NEWLINE_Mongoli so leta 1258 poru\xc5\xa1ili Bagdad in za Trapezund se je po njegovem propadu za\xc4\x8delo zlato obdobje. Ker je priznaval nadoblast svetovne velesile in je bil isto\xc4\x8dasno samostojen, je postal glavno zbirali\xc5\xa1\xc4\x8de trgovcev ob svileni poti, ki se je s podro\xc4\x8dja dana\xc5\xa1njega Izraela in Libanona preusmerila k \xc4\x8crnemu morju. Cesarstvo se je kljub obilju stalno zmanj\xc5\xa1evalo, ker so mu tur\xc5\xa1ki in gruzinski sosedje s hitrimi napadi ko\xc5\xa1\xc4\x8dek za ko\xc5\xa1\xc4\x8dkom jemali dr\xc5\xbeavno ozemlje.\n_START_SECTION_\nDr\xc5\xbeavna ureditev\n_START_PARAGRAPH_\nKo je Aleksej I. Megas Komnen ustanovil Trapezundsko cesarstvo, si je nadel tradicionalni vladarski naslov bizantinskih cesarjev\xc2\xa0\xc2\xbbcesar in avtokrat Rimljanov\xc2\xab. Kasneje so cesarji pod pritiskom obnovljenega Bizantinskega cesarstva naslov spremenili v\xc2\xa0\xc2\xbbcesar in avtokrat celega vzhoda, Iberije (Gruzije) in prekmorskih provinc (Krima)\xc2\xab. Cesarji so kljub dogovoru ves \xc4\x8das obstoja cesarstva vzdr\xc5\xbeevali politi\xc4\x8dno utvaro, da so bizantinski vladarji v izgnanstvu. Cesarjeva oblast, ki je bila na za\xc4\x8detku absolutna, se je med dr\xc5\xbeavljanjskimi vojnami v 14. stoletju stalno zmanj\xc5\xa1evala in prehajala na lokalne fevdalce. Fevdalci so prevzeli velik del dr\xc5\xbeavnih pooblastil, tako da je med cesarjem in fevdalci nastalo politi\xc4\x8dno ravnote\xc5\xbeje, ki je trajalo vse do propada cesarstva. _NEWLINE_Mesto Trapezund (Trabzon) so imeli tujci za kopijo majhnega italijanskega mesta, ki je po \xc4\x8dude\xc5\xbeu nastalo na ozemlju, ki so ga obkro\xc5\xbeale muslimanske dr\xc5\xbeave. Privid je dodatno krepila stalna prisotnost italijanskih trgovcev in nekateri cesarji, ki so pred koncem \xc5\xbeivljenja prestopili iz pravoslavja v \xc2\xbbedino pravo (katoli\xc5\xa1ko) vero\xc2\xab. Genova je v neposredni bli\xc5\xbeini mesta celo ustanovila majhno kolonijo, ki je tudi pustila svoje kulturne sledi. Poleg trgovcev so v mesto prihajali tudi raziskovalci, med katerimi sta najbolj znana Marko Polo in Ruy Gonzalez de Clavijo. _NEWLINE_V \xc4\x8dasu, ko sta Bizanc in Bizantinsko cesarstvo ozemeljsko in finan\xc4\x8dno propadala, je bil Trapezund za Grke raj na zemlji. Njihovo bogastvo se je kazalo tudi v bogatih cerkvah in pala\xc4\x8dah, ki so na tujce naredile velik vtis. Dokaz velikega bogastva je pro\xc5\xa1nja bizantinskega cesarja za finan\xc4\x8dno pomo\xc4\x8d pri obnovi njegove povsem propadle cesarske pala\xc4\x8de. Trapezund se je na pro\xc5\xa1njo odzval tako, da je na svoje stro\xc5\xa1ke poleg cesarske pala\xc4\x8de obnovil \xc5\xa1e nekaj cerkva, ki so bile v zelo slabem stanju. Trapezund je zaradi svojega bogastva postal sredi\xc5\xa1\xc4\x8de u\xc4\x8denja klasi\xc4\x8dnega obdobja. Najpomembnej\xc5\xa1i u\xc4\x8denjak, ki je deloval v Trapezundu, je bil Bazilij Bessarijon (1395-1472), kardinal katoli\xc5\xa1ke cerkve in de iure bizantinski patriarh, ki se je \xc5\xa1olal v Bizancu in je bil v Italiji eden od tvorcev italijanske renesanse.\n_START_SECTION_\nZaton\n_START_PARAGRAPH_\nCesarstvo je svoj vrhunec doseglo v \xc4\x8dasu cesarja Alekseja II. Megasa Komnena (1297\xe2\x80\x931330) . Po njegovi smrti leta 1330 se je za\xc4\x8delo obdobje dr\xc5\xbeavljanskih vojn in v naslednjih nekaj letih se je na prestolu zamenjalo kar osem cesarjev, dr\xc5\xbeavno gospodarstvo pa je povsem propadlo. Med vladanjem Alekseja III. se je dr\xc5\xbeava stabilizirala, toda za\xc4\x8delo se je obdobje po\xc4\x8dasnega a vztrajnega upadanja trgovine, od katere je dr\xc5\xbeava \xc5\xbeivela. Da bi oslabelo cesarstvo obdr\xc5\xbeal pri \xc5\xbeivljenju, je za\xc4\x8del cesar svoje h\xc4\x8derke poro\xc4\x8dati s sosednjimi emirji in kraljem Gruzije in si na ta na\xc4\x8din kupovati mir. Njegov naslednik je obdr\xc5\xbeal dr\xc5\xbeavo tako, da se je povezal z mongolskim kanom Timur Lenkom, toda \xc5\xa1lo je za golo pre\xc5\xbeivetje.\n_START_SECTION_\nPropad\n_START_PARAGRAPH_\nNeizbe\xc5\xbeen propad dr\xc5\xbeave je \xc5\xbee leta 1437 napovedal P. Tafur, ki se je \xc4\x8dudil, da ima Trapezund samo \xc5\xa1tiri tiso\xc4\x8d vojakov. Nasledniki Alekseja III. - Aleksej IV., Ivan IV. in David, ki je bil poslednji cesar - so nadaljevali njegovo politiko poro\xc4\x8danja h\xc4\x8dera z vladarji sosednjih dr\xc5\xbeav. Tak\xc5\xa1na politika je bila dolgoro\xc4\x8dno obsojena na neuspeh, ker je medtem v Anatoliji nastala mo\xc4\x8dna dr\xc5\xbeava otomanskih Turkov, ki ji je takrat vladal Mehmed II.. Njegov neskrit cilj je bil uni\xc4\x8denje vseh ostankov Bizantinskega cesarstva. David je sicer sklenil nekaj zavezni\xc5\xa1tev s sosednjimi dr\xc5\xbeavami, vendar proti Turkom ni imel prav nobenih mo\xc5\xbenosti za uspeh. Po mesecu dni obleganja Trapezunda se je 15. avgusta 1461 David z dru\xc5\xbeino predal Turkom, ki so mu zagotovili \xc5\xbeivljenje._NEWLINE_Zgodovina Trapezundskega cesarstva in legitimnih cesarjev Rimskega cesarstva se je kon\xc4\x8dala.'